Juho Lallukka

Johan (Juho) Lallukka (3. helmikuuta 1852 Räisälä – 1. joulukuuta 1913 Viipuri) oli suomalainen liikemies, kauppaneuvos, vanhasuomalaisen puolueen kansanedustaja ja kirjallisuuden, taiteen sekä kansan sivistystyön tukija.

 Elämä 
 Lapsuus 
Räisälän Humalaisten kylässä syntyneen Lallukan vanhemmat olivat Juhani Lallukka (s. 1814) ja Maria o.s. Haikonen (s. 1821). Perheessä oli viisi poikaa Martti (s. 1844), Matti (s. 1846), Antti (s. 1849), Johan eli Juho (s. 1852) ja Aatami (s. 1855).Markkanen 1976, s. 13. Pienviljelystä harjoittaneella, Juhon isoisän nimissä olleella kotitilalla oli Juhon syntymävuonna kirjoilla kaikkiaan 20 henkeä ja toimeentulo niukkaa.

 Apulaisesta kauppakirjuriksi 
Lallukka aloitti työelämän isänsä kehotuksesta räätälin oppipoikana, mutta siirtyi äitinsä kuoltua Käkisalmeen kauppa-apulaiseksi alkuvuodesta 1870. Lallukan ura ennestään tuntemansa kauppias Kanninin palveluksessa alkoi samaan aikaan ja tapaan kuin toinen myöhemmin tunnettu kauppias, Herman Saastamoinen, aloitti omansa Savossa.Markkanen 1976, s. 19.

Lallukka työskenteli kauppias Kanninin sekatavarakaupassa vuodet 1870–1875. Hän oli aluksi kauppa-apulainen, myöhemmin kauppakirjuri (handelsbokhhållare).Markkanen 1976, s. 21–22. Keväällä 1875 hän siirtyi edistyksellisemmän kauppias Karmasinin palvelukseen ja pääsi esimiestehtäviin. Hän pääsi tekemään myös ostosmatkoja Viipuriin. Eräs hänen havaintojaan matkoilta oli suomalaisten puuttuminen Viipurin puolensadan kauppiaan joukosta.Markkanen 1976, s. 23–25.

 Maakauppias Räisälässä 
Lallukka palasi Räisälään vuoden 1877 lopulla ja aloitti maaseudulla käytävää kauppaa koskevien säännösten alaisena maakauppiaana. Ensimmäinen liike toimi Siirlahden kestikievarin entisessä riihessä. Räisälässä toimi tuolloin kaksi muuta kauppiasta.Markkanen 1976, s. 29. Räisälässä ollessaan Lallukka avioitui Marian (o.s. Jääskeläinen) kanssa. He muuttivat Käkisalmeen 1879. Lallukka osti kaupparakennuksen ja varaston kauppias Andrejeffilta ja sai kaupunkikauppiaan oikeudet.Markkanen 1976, s. 33, 36.

 Käkisalmeen ja Viipuriin 
Kauppiaiden keskinäinen yhteistoiminta oli tiivistymässä Käkisalmessa Lallukoiden siirtyessä sinne. Yhteistyön keskeinen osa oli suolakaupan kiintiöjärjestelmä. Suomalaisten osuus kauppiaiden joukossa lisääntyi 1880-luvun kuluessa. Liiketoiminta monipuolistui ja tarve yhteiskunnalliseen vaikuttamiseen lisääntyi. Lallukalle tärkeää oli muun muassa vapaapalokunta ja siihen liittyvä kulttuuritoiminta. Vapaapalokunta piti esimerkiksi kirjastoa. Vuoteen 1887 tultaessa hän oli Käkisalmen merkittävin kauppias ja kaupunginvaltuuston puheenjohtaja. Näitä rooleja hän tuki myös toimimalla Laatokka-lehden avustajana ja pitämällä yhteyksiä valtiopäiväedustajiin, kuten  K. E. F. Ignatiukseen ja Jaakko Häkliin.Markkanen 1976, s. 37–39, 46–48. Yhteistyö Käkisalmessa toimivan kauppiaan ja valtiopäiväedustajan Jaakko Häklin kanssa sekä opintomatkat ulkomaille johtivat suunnitelmiin käydä kauppaa Viipurissa.

Kauppa-apulaisena aloittaneella Lallukalla oli lopulta johdossaan hyvin menestyvä tukkukauppa Häkli, Lallukka ja Kumpp., jonka hän perusti vuonna 1891 yhdessä Jaakko Häklin ja Vilhelm Paischeffin kanssa. Häkli ja Lallukka lunastivat Paischeffin osuuden tämän kuoltua 1899 ja Lallukka puolestaan Häklin osuuden tämän 1902 tapahtuneen kuoleman jälkeen.Markkanen 1976, s. 130. Liikkeen nimestä alettiin käyttää muotoa Häkli, Lallukka ja Kumpp., omistaa Juho Lallukka.Markkanen 1976, s. 131. Kauppaneuvoksen arvonimi Lallukalle myönnettiin 28. huhtikuuta 1908.Markkanen 1976, s. 84, 133.

Lallukka vaikutti Teollisuuden- ja liikkeenharjoittajain Seura Pamauksen perustamiseen vuonna 1891. Hän oli ensimmäisen hallituksen jäsen ja toimi seuran puheenjohtajana vuosina 1902-1913.Brummer, O. J.: Teollisuuden- ja Liikkeenharjoittajain seura Pamaus 1891-1941. Helsinki: Teollisuuden- ja liikkenharjoittajain seura Pamaus, 1944. 

Varallisuuttaan Juho Lallukka käytti erityisesti Viipurin teatterin tukemiseen. Hän perusti myös Räisälän kansanopiston vuonna 1908 ja lahjoitti sille toimitilat hankkimastaan Pudorian kartanosta.Markkanen 1976, s. 145.

 Kuolema 
Lallukka kuoli keuhkokuumeeseen joulukuussa 1913.Markkanen 1976, s. 190. Maria Lallukka otti liikkeen johtoonsa ensimmäisen maailmansodan lähestyessä. Hänen lisäkseen johtokuntaan kuuluivat Emil Tanninen varapuheenjohtajana sekä prokuristi Vilho Aalto ja Ernst Hämäläinen.Markkanen 1976, s. 200. Jalmari Finne oli Maria Lallukan merkittävä uskottu.Markkanen 1976, s. 197. 

Lallukan ja hänen puolisonsa yhteinen testamentti astui voimaan Maria Lallukan kuoltua vuonna 1923. Lapseton pariskunta jätti pääosan omaisuuttaan Juho ja Maria Lallukan Taiteilijakotisäätiölle, joka ylläpitää vuonna 1933 valmistunutta Lallukan taiteilijakotia Helsingin Töölössä. Testamenttivaroin rakennettiin Viipurin kaupunginkirjasto, jonka suunnitteli arkkitehti Alvar Aalto.Markkanen 1976, s. 220.

 Katso myös 
Lallukan talo
Lallukan hautamuistomerkki

Lähteet


Viitteet

 Aiheesta muualla 

 Lallukan taiteilijakotisäätiön kotisivut

Luokka:Kansanedustajat
Luokka:Suomalaiset taide-elämän vaikuttajat
Luokka:Suomalaiset mesenaatit
Luokka:Suomalaisen puolueen poliitikot
Luokka:Viipurin kaupunginvaltuutetut
Luokka:Käkisalmen kaupunginvaltuutetut
Luokka:Viipurin läänin itäinen vaalipiiri
Luokka:Suomalaiset liikemiehet
Luokka:Kauppaneuvokset
Luokka:Vuonna 1852 syntyneet
Luokka:Vuonna 1913 kuolleet